**NÁRODNÁ RADA SLOVENSKEJ REPUBLIKY**

**VII. volebné obdobie**

**Návrh**

**ZÁKON**

z ....... 2018,

**ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov v znení zákona č. 397/2011 Z. z., zákona č. 547/2011 Z. z. a zákona č. 340/2012 Z. z. sa mení a dopĺňa takto:

1. V § 5 sa odsek 1 dopĺňa písmenom s), ktoré znie:

„s) vysielanie programov, ktorých obsahom je investigatívna žurnalistika, najmä verejná kontrola výkonu verejnej moci, analytická a expertná činnosť v oblasti prevencie protispoločenskej činnosti13a) alebo zvyšovanie informovanosti verejnosti v oblasti hospodárenia s verejnými prostriedkami, nakladania s majetkom štátu, majetkom vyššieho územného celku, majetkom obce alebo majetkom povinných osôb podľa osobitného predpisu.13b)“.

Poznámky pod čiarou k odkazom 13a) a 13b) znejú:

„13a) Zákon č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení neskorších predpisov.“.

13b) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“.

2. § 5 sa dopĺňa odsekom 5, ktorý znie:

„(5) Na zabezpečenie činnosti podľa odseku 1 písm. h) vyčlení Rozhlas a televízia Slovenska najmenej 1 % výdavkov zo svojho rozpočtu v príslušnom kalendárnom roku.

3. Za § 23 sa vkladá § 23a, ktorý vrátane nadpis znie:

„23a

Prechodné ustanovenie k úprave účinnej dňom vyhlásenia

Ustanovenie § 5 ods. 5 sa prvýkrát použije pri rozpočte Rozhlasu a televízie Slovenska na rok 2019.“.

**Čl. II**

Zákon č. 385/2008 Z. z. o Tlačovej agentúre Slovenskej republiky a o zmene niektorých zákonov v znení zákona č. 547/2011 Z. z., zákona č. 352/2013 Z. z. a zákona č. 176/2015 Z. z. sa mení a dopĺňa takto:

1. V § 3 sa odsek 5 dopĺňa písmenom h), ktoré znie:

„h) uskutočňuje investigatívnu žurnalistiku a sprostredkúva informácie získané na jej základe; investigatívnou žurnalistikou sa rozumie najmä verejná kontrola výkonu verejnej moci, analytická a expertná činnosť v oblasti prevencie protispoločenskej činnosti2a) alebo zvyšovanie informovanosti verejnosti v oblasti hospodárenia s verejnými prostriedkami, nakladania s majetkom štátu, majetkom vyššieho územného celku, majetkom obce alebo majetkom povinných osôb podľa osobitného predpisu.2b)“.

Poznámky pod čiarou k odkazom 2a) a 2b) znejú:

„2a) Zákon č. 307/2014 Z. z. o niektorých opatreniach súvisiacich s oznamovaním protispoločenskej činnosti a o zmene a doplnení niektorých zákonov v znení neskorších predpisov.“.

2b) Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.“.

2. § 3 sa dopĺňa odsekom 9, ktorý znie:

„(9) Na zabezpečenie činnosti podľa odseku 5 písm. h) vyčlení tlačová agentúra najmenej 2 % výdavkov zo svojho rozpočtu v príslušnom kalendárnom roku.“.

3. Za § 17 sa vkladá § 17a, ktorý vrátane nadpis znie:

„23a

Prechodné ustanovenie k úprave účinnej dňom vyhlásenia

Ustanovenie § 3 ods. 9 sa prvýkrát použije pri rozpočte tlačovej agentúry na rok 2019.“.

**Čl. III**

Tento zákon nadobúda účinnosť dňom vyhlásenia.